Publication: Magyar Közlöny
Issue: MK-1998-38 (Year: 1998, Number: 38)
Era: 1990-2004
Section: 35—36. §-ával, 70/A. §-ával, 70/D. §-ával, 70/I. §-ával, továbbá az államháztartásról szóló 1992. évi XXXVIII. törvény (a továbbiakban: Áht.) 28., 37. és 52. §-ával; a jogalkotásról szóló 1987. évi XI. törvény (a továbbiakban: Jat.)
Paragraph Index: 294

35—36. §-ával, 70/A. §-ával, 70/D. §-ával, 70/I. §-ával, továbbá az államháztartásról szóló 1992. évi XXXVIII. törvény (a továbbiakban: Áht.) 28., 37. és 52. §-ával; a jogalkotásról szóló 1987. évi XI. törvény (a továbbiakban: Jat.) 19—20. és 27. §-ával, valamint a Kvtv. 43—44. §-ával. A népszuverenitásra és annak gyakorlására — a törvényalkotásra és a kormányzás irányát meghatározó — alkotmányi előírásokra (2. §, 19. §, 35. §) és az Áht.-nak a költségvetési törvény megalkotására (28. §, 37. §, 52. §) vonatkozó rendelkezésére hivatkozással az indítványozó azt állítja, hogy „a Kormány túllépte alkotmányos működésének határait és a jogszabály által biztosított hatáskörét, hiszen … feladata csupán a költségvetéssel összefüggő jogszabályok végrehajtása, nem pedig megalkotása”. A Korm.h.2. az autópályák és gyorsforgalmi utak építésével kapcsolatos ráfordítások összegszerű megállapításával „meghatározta az egyes költségvetési tételek keretszámait”, noha azt csak az Országgyűlés jogosult megtenni. Az indítványozó szerint a Kormány — a Korm.h.2. elfogadásával — megsértette az Alkotmány 18. és 36. §-át, továbbá a Jat. és a Kvtv. idézett szakaszait, mert a „jogszabálytervezet véleményezésébe” nem vonta be az illetékes érdekvédelmi szervezeteket, melyek az egészséges környezethez való állampolgári jog alapján „mind a lokális, mind globális szempontból” a társadalmi érdekeket képviselhették volna. Külön kiemelten hivatkozik a Kvtv. 43. és 44. §-ában előírt követelmény megszegésére, mert „mind a KHVM mint a határozat előkészítője, mind a Kormány elmulasztotta megtenni … a döntés (határozat) környezetre gyakorolt hatásának vizsgálatát és értékelését, … valamint sem a Miniszterelnöki Hivatal, sem az előterjesztést készítő KHVM — természetszerűleg — nem terjesztett semmiféle anyagot az Országos Környezetvédelmi Tanács elé…” A mulasztás miatt „nemcsak törvénysértés történt, de az Alkotmány 18. §-ában is elismert és az egészséges környezethez, illetve a 70/D. §-ban kimondott legmagasabb szintű testi és lelki egészséghez való jog mint sajátos alapjog … maradéktalan érvényesülése sem biztosított ezáltal.” Az Alkotmánynak a hátrányos megkülönböztetést tiltó 70/A. §-ával és az arányos közteherviselését előíró 70/I. §-ával ellentétesnek tartja az indítványozó a Korm.h.2. azon pontjait, melyek „a gyorsforgalmi úthálózat tervezett kiépítésének finanszírozását költségvetési forrásból irányozzák elő…, valamint amelyek az úthasználati díjak mértékét az igénybevétel növekedése arányában csökkentenék… Nem helytálló ugyanis az az érvelés, hogy a gyorsforgalmi úthálózat kiépítése mindenki számára egyforma előnyöket jelent.”

Source: https://magyarkozlony.hu/hivatalos-lapok/15689c4e21f30ac67932d9b910bfcf8613d7c7d8/dokumentumok/79d8d885e4c266c7db1516e033ad9cc3c6c74d38/letoltes